《拟古十九首 其十二 东城高且长》
明代·姚光虞

高城郁崔嵬，阿阁壮且丽。复道相回环，云雾森亏蔽。

郊墟草树黄，飒飒北风厉。狐兔走平陆，荏苒将暮岁。

青楼有佳人，倚柱多幽思。当此摇落时，怀人不能置。

闭户理朱弦，宫徵一何备。曲罢仍徘徊，清歌助悲慨。

含意将告谁，沉忧叹寤寐。思为兰麝香，得近君衣被。

作者简介：姚光虞，字继如。南海人。明世宗嘉靖三十四年（一五五五）举人。历仕十九年，官至庆远知府。尝从黄佐学，工词翰。著有《玉台》、《蓟门》、《西游》诸稿。清温汝能《粤东诗海》卷二八、清道光《广东通志》卷二八二等有传。